Black Holes and Revelations

Black Holes and Revelations je štvrtý štúdiový album anglickej rockovej skupiny Muse. Album bol v Spojenom kráľovstve vydaný 3. júla 2006. Jeho názov pochádza z textu druhej skladby albumu, „Starlight“. Nahrával sa v New Yorku a v Paríži. 
Album je oproti predošlým projektom Muse štýlovo odlišný. Skupina ako svoju inšpiráciu označuje tvorbu Depeche Mode, Millionaire, Lightning Bolt, Sly and the Family Stone a hudbu južného Talianska. Podobne, ako predošlý album aj "Black Holes and Revelations" čerpá z politických tém a zo science fiction. Jeho texty pokrývajú témy politickej korupcie, invázie nepozemských votrelcov, revolúcie a konšpiračnej teórie nového svetového zriadenia, no sú na ňom aj bežné ľúbostné songy. 
Vo februári roku 2008 bol pri verejnom hlasovaní v časopise "Q" album "Black Holes and Revelations" zvolený na 34. miesto zoznamu najlepších albumov všetkých čias.
Predošlý album, "Absolution" z roku 2003, mal uznanie kritík. Bol prvým, ktorý sa dostal do pozornosti mainstreamu v USA. Práce na novom albume skupina Muse začala na starom zámku vo Francúzsku. Spevák Matthew Bellamy to komentoval, že to bolo preto, aby sa skupina zbytočne nerozptyľovala a sústredila sa na hudbu v rozličných hudobných žánroch. Francúzska časť nahrávania sa konala v tom istom štúdiu, v ktorom kapela Pink Floyd nahrávala album "The Wall". Wolstenholme tento fakt komentoval, že pre neho to bol skvelý pocit, že je niekde, kde bolo urobené niečo tak veľké. Nahrávanie tam prebiehalo pomaly a skupina mala problém vybrať, čo na albume nechajú. Na finálnu, druhú časť výroby albumu vycestovali do New Yorku.
Album "Black Holes and Revelations" nemal určený konečný termín nahratia a preto Christopher Wolstenholme jeho výrobu charakterizuje v porovnaní s predošlými ako uvoľnenejšiu. Prvýkrát sa pri nej oboznamovali s technológiou, ktorú pri predošlých albumoch používali iba zvukoví inžinieri. Bellamy hovoril aj to, že prvýkrát nahrali album bez toho, aby ho skúsili predtým prezentovať naživo.
Album "Black Holes and Revelations" vyšiel v Spojenom kráľovstve 3. júla 2006, potom nasledovalo jeho vydanie v Spojených štátoch, Austrálii, v Taiwane a v Japonsku. Vyšla aj jeho limitovaná CD/DVD edícia, na ktorej sú videá a živé snímky skupiny, ktorá hrá skladby „Supermassive Black Hole“, „Knights of Cydonia“ a „Starlight“. Okrem toho vyšiel 18. augusta 2009 v Spojených štátoch aj ako vinylové LP. Album sa dostal na prvé miesto v rebríčku Spojeného kráľovstva, s najväčším dovtedajším predajom v dovtedajšej histórii kapely. Dňa 22, decembra 2006 bol v Spojenom kráľovstve album certfikovaný ako dvojnásobne platinový a tretíkrát platinu získal 6. decembra 2010. Album "Black Holes and Revelations" je prvým, ktorý sa v USA fostal do Top 10, kde debutoval na deviatom mieste. 
Single albumu boli vydané aj v Spojenom kráľovstve aj v Spojených štátoch. Prvý z nich, „Supermassive Black Hole“, vyšiel 19. júna 2006. V rebríčku UK Singles Chart dosiahol štvrté miesto, čo bolo dovtedy najvyššie umiestnenie v histórii skupiny. Nasledovali ho: „Starlight“, „Knights of Cydonia“, „Invincible“ a „Map of the Problematique“. Do Top 10, na desiate miesto, sa dostal iba singel „Knights of Cydonia“.
Prvý singel, ktorý ku albumu vyšiel v Spojených štátoch bol 13. júna 2006 „Knights of Cydonia“. Dostal sa na desiate miestu rebríčka Modern Rock Tracks, časopisu "Billboard". Nasledovali ho „Starlight“ a „Supermassive Black Hole“. „Starlight“ bol najpopulárnejším singlom skupiny v Spojených štátoch. Dosiahol v rebríčku Modern Rock Tracks druhé miesto.
Album "Black Holes and Revelations" sa väčšinou stretol s pozitívnou kritikou. Jeho priemerné skóre, Metacritic, v internetovom agregátore, ktorý vychádzal z 35 recenzií hudobných albumov bolo 75 bodov zo 100. Dostal vrcholné hodnotenie od britského denníka "Observer Music Monthly", Žurnalisti v časopise "Q", E! Online, "Alternative Press" a Planet Sound zaradili "Black Holes and Revelations" medzi albumy roka 2006. Časopis "NME" ho medzi albumami roka 2006 dal na tretie miesto, Časopis "Q" ho v roku 2006 označil za druhý najlepší. Album dostal nomináciu Mercury Prize. Dostal sa aj do obnovenej verzii knihy so zoznamom "1001 albumov, ktoré musíte počuť, kým umriete". Časopisom "Classic Rock" bol v roku 2010 označený ako jeden zo základných desiatich albumov desaťročia.
V kontraste k tomu tento album nazvali ako príliš okázalý kritici: Bill Lehane (RTÉ), Anthony Thornton ("NME"), a Chris Hoard ("Rolling Stone"). Hoard takto označil nahrávky „Knights of Cydonia“ a „City of Delusion“, ale nakoniec došiel k názoru, že je prekvapujúce, že ten album aj tak „funguje“. A.V. Club zasa na druhej strane oceňoval, že skupina na sebe pracovala, no album nazvali nočnou morou a ohodnotili ho na D+.
Album má aj svoju odozvu v štýle crossoveru od oaklandskej hip hopovej kapely Zion I, ktorá v roku 2008 nahrala pozoruhodný remix skladby „Knights of Cydonia“.
Zoznam skladieb.
Všetky skladby napísal a skomponoval Matthew Bellamy.
Dlhšia a tvrdšia skladba „Assassin“, rozšírená o časť „Grand Omega Bosses Version“ bola nahratá aj pre vinylový singel „Knights of Cydonia“.